Kairas purpura roze
"Kairas purpura roze" (angļu: The Purple Rose of Cairo) ir 1985. gada ASV romantiska kinokomēdija, kuras režisors un scenārija autors ir Vudijs Allens. Filmā galvenās lomas atveido Mija Ferova, Džefs Denjelss un Denijs Aielo. Filma stāsta par filmas tēlu Tomu Baksteru (Denjelss), kurš atstāj filmu un ienāk īstajā pasaulē, kur iemīlas Sesīlijā (Ferova). Filmas "Kairas purpura roze" pirmizrāde notika 1985. gada 1. martā un to izplatīja Orion Pictures. Filma saņēma BAFTA kino balvu kategorijā "Labākā filma" un "Labākais oriģinālscenārijs", kā arī Zelta globusa balvu kategorijā "Labākais scenārijs". Allenu nominēja arī Amerikas Kinoakadēmijas balvai kategorijā "Labākais oriģinālscenārijs". Pats Allens, kopā ar "Vīri un sievas" (Husbands and Wives, 1992) un "Uzvaras punkts" (2005), to nosaucis par savu labāko filmu. Tīmekļa vietnē Rotten Tomatoes filmai ir 93% vērtējums.